Poverenik za informacije od javnog značaja i zaštitu podataka o ličnosti Rodoljub Šabić kaže da je tvrdnja da su u Savamali srušeni bespravni objekti neprimerena i potpuno irelevantna.

Izvor: N1

„Jer, čak i da jesu bespravni objekti savršeno je jasno da se njihovo legalno uklanjanje ne sprovodi u gluvo doba noći od strane ljudi pod fantomkama i uz brojna kršenja prava građana. A posebno, apsolutno neumesno je bilo to da se gradonačelnik javno zapita ‘a ko kaže da je počinjeno neko krivično delo?’“, rekao je Šabić u intervjuu za NIN komentarišući nedavna dešavanja u Savamali.

On dodaje da je u Savamali na delu bilo nasilničko ponašanje, uništenje tuđe stvari, neotklanjanje opasnosti, povreda slobode kretanja, teška krađa, čak i razbojništvo.

„A krađa nekoliko komada vatrenog oružja bi, u bilo kom kontekstu, po prirodi stvari, morala biti predmet posebne pažnje nadležnih“, ističe Poverenik.

Prema njegovim rečima, da se formacija od tridesetak ljudi u crnom, pod fantomkama i sa palicama u rukama, samo prošetala gradom, to bi morao biti događaj vredan maksimalne pažnje i reakcije.

Šabić je ocenio i da je reč o situaciji koja zahteva da bude prioritet nadležnih, a da je loše što njihovo dosadašnje postupanje to nije potvrdilo.

„Ne samo da gotovo dve sedmice nije preduzeto ništa na razjašnjenju slučaja, nego je stvar dodatno opterećena famoznim čišćenjem šuta u organizaciji gradskih vlasti. Ta naknadna akcija je mnoge asocirala na uništavanje dokaza“, dodaje on.

Tri bagera su u izbornoj noći 25. aprila srušila objekte u privatnom vlasništvu. Vlasnici oštećenih objekata, restorana „Savski ekspres“ i firmi „Iskra“ i „Transport peroni“ novinarima KRIK-a objasnili su da su neke zgrade bile u postupku legalizacije, dok su druge bile legalizovane. Snimke rušenja do kojih je došao KRIK možete pogledati na ovom linku.

Sve vesti o rušenju u Savamali pročitajte ovde.